'Ek't geskree soos ek huil,' sê Rudi Claase ná '2de pa' sterf
JY LEES NOU 'Ek't geskree soos ek huil,' sê Rudi Claase ná '2de pa' sterf
Die sanger Rudi Claase sê hy is "totaal gebroke" oor die die dood van 'n nabyvriendin se pa – 'n man wat sy lewe lank vir hom soos 'n "tweede pa" was.
Chris Visser, 'n sakeman van Drie Riviere in Vereeniging, het op 23 Augustus sy stryd teen kanker verloor.
Die sanger sê "pappa Chris" – soos hy altyd liefderik na hom verwys het – was 'n laerskoolvriendin se pa met wie hy nou bande gehad het. Hy sê Chris se dood was vir hom 'n geweldige skok.
"Ek het geskree soos ek huil toe my vriendin, Mariëtte, my die nuus laat weet," vertel Rudi Maandag aan Huisgenoot. "My hart is in stukke en my siel is rou gehuil. As 'n jong seun was hy soos 'n pa vir my – en sy dood laat 'n enorme leemte in my hart."
Rudi vertel hy het as kind 'n nabyverhouding met die Vissers ontwikkel weens sy vriendskap met Mariëtte.
"Sy was my beste pel en ons het deur al die jare nog baie na aan mekaar gebly," vertel Rudi. "Mariëtte se boetie het later met my sussie getrou, maar selfs ná hulle egskeiding het ons almal baie geheg gebly. As kind was ek byna elke dag en elke naweek by hulle terwyl my eie ouers destyds voltyds gewerk het."
Die sanger Rudi Claase sê hy is "totaal gebroke" oor die die dood van sy "tweede pa", Chris Visser. Foto: Facebook/Rudi Claase
Chris het 'n geruime tyd lank teen kanker baklei voordat hy einde Augustus skielik gestoei het om asem te haal. Die skokdiagnose het die familie geruk: die kanker het deur sy hele liggaam versprei – Chris het nie meer lank nie.
Rudi sê Chris is verlede week in 'n Gautengse hospitaal opgeneem, maar is die daaropvolgende dag dood.
"Dit gaan nou baie vreemd klink as ek jou dit vertel," sê Rudi. "Maar in die nag van oom Chris se dood het ek 'n verskriklike droom oor hom gehad. Ek onthou hy het in die kombuis gestaan. Toe ek instap, het hy vir my gekyk en net sy kop geskud. Ek kon dit nie verstaan nie. Maar toe ek wakker word, sien ek die boodskap van Mariëtte: Haar pa is dood."
Die sanger sê sy tweede pa het 'n "enorme indruk" op hom gemaak en hom help vorm. Hulle het mekaar 'n tyd gelede gesien, maar selfs ondanks die afstand het hy in kontak gebly met die Vissers.
"Oom Chris was 'n besonderse mens," onthou Rudi vandag. "Hy was nederig en vrygewig en baie hardwerkend. Dis enige kind se droom om 'n pa soos hy te hê."
Chris is verlede week tydens 'n intieme begrafnisdiens in Vereeniging ter ruste gelê. Rudi sê hy kon die diens nie bywoon nie weens die verbod op byeenkomste wat bepaal dat nie meer as vyftig mense by 'n begrafnis teenwoordig mag wees nie.
"Dit was vir my ontsettend erg om nie finaal van hom te kon afskeid neem nie, maar Chris was baie geliefd. Ek wou nie die regmatige plek van 'n familielid inneem nie – dit sou my nie toekom nie. Ek berus my by een ding: Net God weet wat Sy plan is – Hy het oom Chris meer nodig as ons."